Nicholas Winton

Nicholas George Winton (født Nicholas Wertheim 19. mai 1909 i Hampstead, London, død 1. juli 2015 Slough, Berkshire) var en brite som organiserte redningen av 669 barn, de fleste jødiske, fra Tsjekkoslovakia rett før andre verdenskrig. I britisk presse ble han omtalt som «den britiske Schindler». Winton snakket ikke om redningsaksjonen etter krigen inntil hans kone 50 år senere kom over en utklippsbok med navn og bilder av barna. Foreldrene var tyske av jødiske bakgrunn og flyttet til Storbritannia før Nicholas ble født. De endret etternavn og konverterte til kristendom. Han arbeidet ved Behrens Bank (Hamburg), Wassermanns Bank (Berlin), og Banque Nationale de Crédit (Paris), og fra 1931 var han aksjemegler i London. Han snakket flytende fransk og tysk. Etter krigen arbeidet han blant for flyktningorganisasjoner, og veldedige organisasjoner innenfor psykisk helse.

Barnetransporten 

Senhøstes 1938 planla Winton å dra til Sveits på skiferie. Han bestemte seg i stedet for å reise til Tsjekkoslovakia, som da var delvis okkupert av Nazi-Tyskland, for å hjelpe British Committee for Refugees from Czechoslovakia. Etter krystallnatten slapp britiske myndigheter inn flyktninger under 17 år dersom de hadde et sted å bo og £50 som garanti for eventuell retur. Refugee Children’s Movement in Britain hadde utsendinger i Tyskland og Østerrike som hjalp omkring 10.000 jødiske barn over til Storbritannia. Det var ingen tilsvarnede aksjon på gang i Tsjekkoslovakia.

Winton etablerte på egen hånd en organisasjon for å hjelpe jødiske barn ut av Tsjekkoslovakia. Barna ble sendt med tog gjennom Tyskland og Nederland. Wintons arbeid besto blant annet av å skaffe vertsfamilier for barna i Storbritannia, og publiserte bilder og appeller i britiske aviser. Winton og hans medhjelpere skaffet midler, bestakk Gestapo og tjenestemenn ved jernbanen, forfalsket reisedokumenter og organiserte transport med jernbane. Mange av foreldrene til de 669 barna forsvant i Auschwitz. Den siste gruppen på 250 barn skulle reise fra Praha i 1. september 1939, men Hitler invaderte Polen den dagen, alle grenser ble stengt og alle i den siste gruppen antas å ha endt opp i Auschwitz eller andre konsentrasjonsleire. Han uttalte selv at han kunne ha reddet 2000 flere om USA hadde tatt i mot dem.

Kjente personer fra Wintons barnetransport:
Alf Dubs, Baron Dubs, politiker (Labour), medlem av Underhuset. Dubs støttet i 2016 en endring av britisk innvandrings-/asylregler slik at enslige mindreårige skulle få trygg innreise til Storbritannia. Camerons regjering endret bestemmelsene etter initiativ fra Dubs.
Heini Halberstam (1926-2014), matematiker
Karel Reisz (1926-2002), filmskaper

Utmerkelser og ettermæle 
Winton ble i 1983 tatt opp i den britiske imperieordenen (MBE). Han ble utnevnt til ridder i 2002 som anerkjennelse for innsatsen med å redde barn ut av Tsjekkoslovakia. På sin 105-årsdag ble han tildelt Tsjekkias høyeste utmerkelse, han hadde i 1998 også mottatt Thomas Masaryk-ordenen av Václav Havel. Winston Churchill ble posthumt tildelt samme utmerkelse samtidig. Det er minnesmerker over Winton og barnetransporten på jernbanestasjonene i Maidenhead og i Praha. Han mottok i 2013 Wallenbergmedaljen som deles ut til minne om Raoul Wallenberg.

Referanser

Eksterne lenker 
 
 

Briter fra andre verdenskrig
Personer fra London
Knights Bachelor
Hundreåringer